open-index/open-wikipedia-markdown huggingface dataset:
2006 Πολόνσκαγια

μικρογραφία|Η τροχιά του αστεροειδούς 2006 Πολόνσκαγια
Η **Πολόνσκαγια (Polonskaya)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 12,6. Ανακαλύφθηκε το 1973 από τον Σοβιετικό αστρονόμο Νικολάι Τσερνίχ, που παρατηρούσε από το Ναουτσνί της Κριμαίας, και πήρε το όνομά της προς τιμή της Σοβιετικής αστρονόμου Έλενα Ιβάνοβνα Καζιμίρτσακ-Πολόνσκαγια (Елена Ивановна Казимирчак-Полонская).

## Φυσικά χαρακτηριστικά
Τα κυρίως φυσικά χαρακτηριστικά της Πολόνσκαγια είναι άγνωστα. Η Πολόνσκαγια περιστρέφεται γύρω από τον εαυτό της μία φορά κάθε 3 ώρες 7 λεπτά και 6 δευτερόλεπτα, μία γρήγορη περιστροφή.

## Πιθανός δορυφόρος
Το 2005 υποστηρίχθηκε με βάση παρατηρήσεις της καμπύλης φωτός ότι πιθανώς η Πολόνσκαγια έχει ένα μικρό δορυφόρο, διαμέτρου περίπου 3 χιλιομέτρων. Η ύπαρξη αυτού του σώματος δεν έχει ακόμα επιβεβαιωθεί.

## Εξωτερικοί σύνδεσμοι
* Τροχιά από το JPL (Java) / Εφημερίδα

Πολονσκαγια
2007 Μακάσκυ

Ο **Μακάσκυ (McCuskey)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,80. Ανακαλύφθηκε το 1963 από το προσωπικό του Πανεπιστημίου της Ιντιάνα (Αστεροσκοπείο "Goethe Link" στο Μπρούκλυν της Ιντιάνα), και πήρε το όνομά του προς τιμή του Αμερικανού αστρονόμου Σίντνεϋ Μακάσκυ (*Sidney Wilcox McCuskey*), διευθυντή αστεροσκοπείου.

## Φυσικά χαρακτηριστικά
Η μέση διάμετρος του Μακάσκυ εκτιμάται σε 21,88 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,070.

## Εξωτερικοί σύνδεσμοι
* Τροχιά από το JPL (Java) / Εφημερίδα

Μακασκυ
Αλεξάντρα

Η **Αλεξάντρα** (γερμ. *Alexandra*, 1942-1969) υπήρξε Γερμανίδα συνθέτρια και τραγουδίστρια που γνώρισε μεγάλη επιτυχία και πέθανε πολύ νωρίς. Τιμήθηκε με το βραβείο Goldene Europa το 1968.
## Βιογραφία
Γεννήθηκε στις 19 Μαΐου 1942 στο (τότε) Χάιντεκρουγκ, σήμερα Σιλουτέ στην σημερινή Λιθουανία. Αλεξάντρα ήταν το καλλιτεχνικό της ψευδώνυμο. Το όνομά της ήταν Ντόρις Νεφέντοφ (*Doris Nefedov*), το γένος Τρέιτζ (*Treitz*). Είχε άλλες δύο μεγαλύτερες αδελφές. Πατέρας της ήταν ο Άντολφ Τρέιτζ και μητέρα της η Βάλλυ, το γένος Σβέτος (*Swetosch*). Έφυγαν πρόσφυγες το 1944 από την πατρίδα τους την Μέμελαντ για να γλυτώσουν από τις σφαγές του Κόκκινου Στρατού. Αρχικά έμειναν στην Σαξονία και αργότερα στο Κίελο. Εκεί πήγε δημοτικό και μετά σε γυμνάσιο θηλέων. Έμαθε μόνη της να παίζει κιθάρα, ενώ πήγε σε μαθήματα πιάνου. Άρχισε να γράφει τραγούδια και ποιήματα. Σε ηλικία 25 ετών γνώρισε την πρώτη της επιτυχία. Απεβίωσε σε ηλικία 27 χρονών σε αυτοκινητιστικό δυστύχημα και κηδεύτηκε στο Μόναχο.
## Δισκογραφία
Η φωνή της έμεινε μοναδική και ανεπανάληπτη μέχρι τις ημέρες μας. Εν ζωή κυκλοφόρησε πολλούς δίσκους με μεγάλη κυκλοφορία και πολύμηνη παραμονή στις πρώτες θέσεις στα γερμανικά τσαρτς.
* LP: Premiere mit Alexandra (1967)
* Single: Zigeunerjunge/Aus! (1967)
* LP: Premiere mit Alexandra (1967, 2. Auflage mit anderem Cover)
* Single: Sehnsucht/Was ist das Ziel? (1968)
* LP: We present: Alexandra - Vicky - Paul Mauriat (1968) (Club-Sonderauflage)
* EP: Tzigane (1968)
* LP: Alexandra (1968)
* Single: Illusionen/Auf dem Wege nach Odessa (1968)
* Single: Schwarze Balalaika/Walzer des Sommers (1968)
* Single: La taïga/La faute du monde entier (1968/69)
* LP: Träume...Illusionen... (1969) (Club-Sonderauflage)
* LP: Sehnsucht - Ein Portrait in Musik (1969)
* Single: Erstes Morgenrot/Klingt Musik am Kaukasus (1969)

## Παραπομπές

## Πηγές
* Marc Boettcher: *Alexandra – Die Legende einer Sängerin. Ihr Leben – Ihre Lieder – Ihr Tod*. Parthas Verlag, 2004, ISBN 978-3-936324-10-5
* *Singen und Suizid – Aufstieg und Niedergang einer deutschen Sängerin*. Verlag Monsenstein und Vannerdat, Münster 2006
## Εξωτερικοί σύνδεσμοι
* Website, die von Familienmitgliedern der verstorbenen Künstlerin unterstützt wird
* Grabstätte bei findagrave.com
* Thomas Winkler (Der Spiegel, Zeitgeschichten): ''Alexandras mysteriöse Biographie''

Κατηγορία:Γερμανίδες τραγουδίστριες
Οξεία κοιλία

**Οξεία κοιλία**, είναι μία κλινική κατάσταση που απασχολεί κυρίως χειρουργούς ιατρούς στα τμήματα επειγόντων περιστατικών. Χαρακτηρίζεται από οξύ πόνο (τελευταίων ωρών) στην κοιλιακή περιοχή. 

## Διαφορική Διάγνωση

Στην διαφορική διάγνωση της οξείας κοιλίας εντοπίζονται πολλές νόσοι, από πολλά συστήματα και όργανα.

### Γαστρεντερικό
;Στόμαχος
#Έλκος (+ρήξη)
#Οξεία γαστρίτιδα
#Γαστρεντερίτιδα
#*Λεπτό έντερο
#Ειλεός
#Εγκολεασμός εντέρου
#Διάτρηση εντέρου
#Μεσεντέρια λεμφαδενίτιδα
#Γαστρεντερίτιδα
#Περιεσφηγμένη κήλη
#Μεκέλειος απόφυση
#Νόσος του Κρον
#*Παχύ έντερο
#Σκωληκοειδίτιδα
#Ειλεός
#Καρκίνος
#Εκκολπωματική νόσος
#Νόσος του Κρον
#Ελκώδης κολίτιδα
#Φυματίωση τυφλού
#*Ορθό
#Δυσκοιλιότητα
#*Ήπαρ
#Ηπατικό απόστημα
#Οξεία ηπατίτιδα
#*Χοληδόχος κύστη
#Χολολιθίαση
#Χολαγγειίτιδα
#*Σπλήνας
#Έμφρακτο
#*Πάγκρεας
#Οξεία παγκρεατίτιδα
#Χρόνια παγρεατίτιδα (παροξυσμός)

### Ουροποιητικό
;Νεφρός
#Πυελονεφρίτιδα
#Έμφρακτο
#*Ουρητήρας
#Λιθιασική νόσος
#*Ουροδόχος κύστη
#Κυστίτιδα

### Γεννητικό Θήλεως
# Ρήξη Εξωμήτριας Κύησης
#:Μήτρα
#Ενδομητρίωση
#Δυσμηνόρροια
#:Σάλπιγγα
#Σαλπιγγίτιδα
#:Ωοθήκη
# Ωορηξία
# Συστροφή ωοθήκης
# Ρήξη Κύστης Ωοθήκης

### Αγγειακό
# Ρήξη Ανευρύσματος Αορτής (ή άλλων αρτηριών)
# Μεσεντέρια θρόμβωση
# Ισχαιμική κολίτιδα
# Δρεπανοκυτταρική κρίση
	
### [[Περιτόναιο]]
# Ενδοκοιλιακά Αποστήματα
# Πρωτοπαθής περιτονίτιδα
# Φυματιώδης Περιτονίτιδα

### Θώρακας
# Πνευμονία
# Πλευρίτιδα
# Ισχαιμική Νόσος Καρδιάς

### Παθολογικά
# Διαβητική κετοξέωση
# Ακτινομυκίαση δεξιού λαγονίου βόθρου

Κατηγορία:Συμπτώματα
Κατηγορία:Επείγοντα ιατρικά περιστατικά
Ελένε Φίσερ

Η **Ελένε Φίσερ** (γερμ. *Helene Fischer*, 5 Αυγούστου 1984) είναι Γερμανίδα τραγουδίστρια.

## Βιογραφία
Γεννήθηκε στις 5 Αυγούστου 1984 στο Κρασνογιάρσκ. Γονείς της ήταν ο Πέτερ και η Μαρία Φίσερ. Μετακόμισαν το 1988 στο Βέλλσταϊν της Ρηνανίας-Παλατινάτου. Τελείωσε την δευτεροβάθμια εκπαίδευση και πήγε στην Φρανκφούρτη για να σπουδάσει μουσική, όπου αποφοίτησε στον κλάδο μιούζικαλ.

## Βραβεύσεις
### Echo
* 2009: für *Deutschsprachiger Schlager*
* 2009: für *DVD Produktion des Jahres* (Mut zum Gefühl&nbsp;– Helene Fischer live)
* 2010: für *DVD Produktion national* (Zaubermond live)
* 2012: für *Deutschsprachiger Schlager*
### Goldene Henne
* 2007: für *Aufsteigerin des Jahres*
* 2008: für *Musik*
* 2010: für *Musik*
* 2012: für *Musik*
### Goldene Kamera
* 2012: für *Beste Musik National*
### Krone der Volksmusik
* 2008: für den *Erfolg des Jahres 2007*
* 2009: für den *Erfolg des Jahres 2008*
* 2010: als *Erfolgreichste Sängerin 2009*
* 2012: als *Erfolgreichste Sängerin 2011*
### [[Live Entertainment Award]]
* 2011: für *Hallen- / Arena-Tournee des Jahres* ('So wie ich bin'-Tournee 2010)
### SWR4 Schlagerstern
* 2008
* 2010
## Παραπομπές


## Πηγές
* 2009: *Helene Fischer - Ihre größten Erfolge* (Notenbuch)
## Εξωτερικοί σύνδεσμοι

* 
* Επίσημη ιστοσελίδα

Κατηγορία:Γερμανίδες τραγουδίστριες
Παραλογές

Οι **Παραλογές** αποτελούν μία ιδιαίτερη κατηγορία παραδοσιακών τραγουδιών. Είναι πολύστιχα αφηγηματικά τραγούδια με πλαστή, παραποιημένη υπόθεση, που δεν μεταφέρουν στον ποιητικό χώρο ένα απλό επεισόδιο αλλά περιγράφουν μια ολοκληρωμένη πράξη. Επίσης διακρίνονται διότι εντάσσουν στο περιεχόμενο των τραγουδιών τους διάφορα υπερφυσικά, *παράλογα* και εξωλογικά στοιχεία. Το περιεχόμενό τους είναι συνήθως δραματικό. Οι παραλογές θεωρούνται από πολλούς ως την σημαντικότερη καλλιτεχνική δημιουργία του λαού μας. Αξίζει να αναφερθεί ότι παραλογές συναντιούνται και σε άλλους βαλκανικούς λαούς.

## Χαρακτηριστικά
Οι Παραλογές έχουν κάποια χαρακτηριστικά που τις διακρίνουν από τα άλλα παραδοσιακά τραγούδια:

# Αντλούν το περιεχόμενό τους και την θεματολογία τους από την αρχαιοελληνική μυθολογία,από διάφορα δραματικά γεγονότα της ζωής (πχ, τον αναπάντεχο θάνατο ενός κοντινού προσώπου), ή έχουν τελείως πλαστή, φανταστική ιστορία.
# Διαθέτουν πολλά εξωλογικά και φανταστικά στοιχεία. (πχ βρικόλακες, δράκους κλπ...)
# Η αφήγηση των παραλογών είναι πυκνή, συνεπώς έχουν γρήγορη ροή στην εξέλιξη της ιστορίας.
# Κυριαρχεί το δραματικό στοιχείο.
# Είναι συνήθως πολύστιχα ποιήματα με αφηγηματικό και επικολυρικό χαρακτήρα.

## Παραπομπές


Κατηγορία:Μουσικά είδη
Γιορτή του κρασιού της Βοστόνης

Η **Γιορτή του κρασιού της Βοστόνης** (αγγλ. *Boston Wine Festival*) διοργανώνεται ετησίως από το 1989 στη Βοστώνη, Ιδρύθηκε από τον Chef Daniel Bruce και είναι το μακροβιότερο φεστιβάλ κρασιού και εστίασης των Ηνωμένων Πολιτειών. Διαρκεί τρεισήμισι μήνες και συμπεριλαμβάνει πολλές διοργανώσεις κάθε εβδομάδα.

## Παραπομπές


## Εξωτερικοί σύνδεσμοι
*The Boston Harbor Hotel Official Hotel Website
*Sample recipes reported by WHDH/Channel 7

Κατηγορία:Κρασί
Κατηγορία:Πολιτισμός της Βοστώνης
Jagdpanzer IV

Το Jagdpanzer IV, Sd.Kfz. 162 ήταν καταστροφέας αρμάτων του Β΄ Παγκοσμίου Πολέμου βασισμένος πάνω στο σασί του Panzer IV. Το Jagdpanzer IV δεν διέθετε περιστρεφόμενο πύργο και αναπτύχθηκε ενάντια στην θέληση του Χάιντς Γκουντέριαν σαν υποκατάστατο των Sturmgeschütz III (StuG III). Ο Γκουντέριαν έφερε αντίρρηση για αυτό το αχρείαστο, στα μάτια του, άρμα, καθώς το Stug III και το Sturmgeschütz IV ήταν κάτι παραπάνω από αποδοτικά για τον ρόλο τους.

To άρμα διέθετε κεκλιμένη θωράκιση πάχους 80mm που ισοδυναμούσε με κάτι περισσότερο από 100mm κάθετης θωράκισης. Ο κύριος οπλισμός του αποτελούνταν από ένα κανόνι 7,5 cm. Αρχική πρόθεση ήταν το κανόνι αυτό να είναι το Pak 42 L/70, αλλά λόγω έλλειψης χρησιμοποιήθηκαν και πιο παλιά κανόνια όπως το  7,5 cm Pak 39 L/43 και το  7,5 cm Pak 39 L/48. Τα τελευταία ήταν πιο κοντά σε μήκος και λιγότερο ισχυρά από το Pak 42.

Με την εγκατάσταση του πολύ βαρύτερου Pak 42, σε συνδυασμό με την παχιά μπροστινή θωράκιση, το βάρος του άρματος έπεφτε στο μπροστινό του μέρος. Αυτό το καθιστούσε λιγότερο ευκίνητο και δυσκόλευε την χρήση του σε τραχύ έδαφος. Λόγω των παραπάνω, τα πληρώματα των αρμάτων αυτών τους έδωσαν το προσωνύμιο "Guderian-Ente" που σημαίνει η "πάπια του Γκουντέριαν"

Το τελικό πρωτότυπο του Jagdpanzer IV παρουσιάστηκε τον Δεκέμβριο του 1943 και η παραγωγή ξεκίνησε τον Ιανουάριο του 1944, με την παραλλαγή του άρματος που έφερε το κανόνι Pak 39 L/48 να μένει στην παραγωγή μέχρι τον Νοέμβριο. Η παραγωγή των παραλλαγών με το Pak 42 L/70 ξεκίνησε τον Αύγουστο και συνεχίστηκε μέχρι τον Μάρτιο/Απρίλιο του 1945.

Τον Αύγουστο του 1943 στις 19 με 22 του μήνα, μετά την μάχη του Κουρσκ, ο Χίτλερ έλαβε αναφορές που έλεγαν πως το Sturmgeschütz III απέδωσε καλύτερα από το Panzer IV κάτω από ορισμένες συνθήκες. Έτσι υπήρξε πρόθεση να σταματήσει η παραγωγή του Panzer IV στα τέλη του 1944 και να συγκεντρωθούν αποκλειστικά στην παραγωγή του Jagdpanzer IV. Κάτι τέτοιο δεν έγινε, καθώς το Panzer IV διατηρήθηκε στην παραγωγή μέχρι το τέλος του πολέμου.

## Εξωτερικοί σύνδεσμοι
* 

Κατηγορία:Άρματα μάχης του Β' Παγκοσμίου Πολέμου
Κατηγορία:Γερμανικοί καταστροφείς αρμάτων του Β΄ Παγκοσμίου Πολέμου
Ρώσικος Τρυποκάρυδος

thumb|right|350px|Κεραία ραντάρ τύπου Duga-3

Ως **Ρωσικός Τρυποκάρυδος** ονομάζονταν κοινώς ένας μυστηριώδης σταθμός παγκοσμίου εμβέλειας που εξέπεμπε από τη Ρωσία στα βραχέα κύματα από τον Ιούλιο του 1976 μέχρι τον Δεκέμβριο του 1989. Το όνομα του σταθμού δόθηκε από τον ήχο του σήματός του, που θύμιζε τον χαρακτηριστικό ήχο του τρυποκάρυδου, συχνότητας 10 Hz. Η ισχύς του σήματος, που υπολογίζεται στα 10 MW, ήταν τόσο δυνατή και άλλαζε συχνότητα απρόβλεπτα ώστε να δημιουργεί παράσιτα σε πολλούς σταθμούς όλων των ηπείρων, είτε ιδιωτικής, δημόσιας, επαγγελματικής, ερασιτεχνικής, πολιτικής ή και στρατιωτικής χρήσης. Χιλιάδες διαμαρτυρίες διεθνώς έφτασαν στη Ρωσία. Αρχικά εκφράστηκαν διάφορες εικασίες, ότι το σήμα κάνει πλύση εγκεφάλου στους ανθρώπους όλης της Γης, ή ότι δημιουργούσε καταστροφικά καιρικά φαινόμενα που έπλητταν τον κόσμο. Μετά από την κατάρρευσης της Σοβιετικής Ένωσης όμως έγινε γνωστό ότι επρόκειτο για τεχνολογία ραντάρ ονόματι Duga, το οποίο είχε την ικανότητα να βλέπει σε όλο το βάθος και πέρα από τον ορίζοντα γύρω από τη Γη και να αφουγκράζεται παγκόσμια τις εκτοξεύσεις πυραύλων. Περισσότερες πληροφορίες έγιναν γνωστές μετά από την έκρηξη του πυρηνικού εργοστασίου στο Τσερνόμπιλ το 1986, επειδή ένα τέτοιο ραντάρ ήταν εγκατεστημένο εκεί κοντά, οπότε οι ξένοι επιστήμονες το ανακάλυψαν και το φωτογράφησαν. 
## Τοποθεσία
Συνολικά υπήρξαν τρεις σταθμοί μέσα στα σύνορα της Σοβιετικής Ένωσης.
* Οι δύο σταθμοί Duga-1 και Duga-2, που έχουν στο μεταξύ αποσυναρμολογηθεί σχεδόν τελείως.
* Ένας σταθμός Duga-2, του οποίου μέρος αποσυναρμολογήθηκε το 1989.
* Ένας σταθμός Duga-3, που εν μέρη αποσυναρμολογήθηκε και μεταφέρθηκε στο Κομσομόλσκ.

## Εξωτερικοί σύνδεσμοι

* The Russian Woodpecker, *Miami Herald*, Juli 1982.
* Steel Yard OTH, globalsecurity.org
* Bilder des Duga-3-Radars, englishrussia.com
* Weitere Bilder des Duga-3-Radars, panoramio.com

Κατηγορία:Ψυχρός Πόλεμος
Κατηγορία:Επιστήμες και τεχνολογία στη Σοβιετική Ένωση
Κατηγορία:Στρατιωτική τεχνολογία
Κρατικό Ακίνητο αρ. 42

Το **Κρατικό Ακίνητο αρ. 42** (ρωσικά: *государственный объект ГО-42*) είναι πρώην οχυρωματική εγκατάσταση στη Μόσχα που σήμερα στεγάζει το Μουσείο του ψυχρού πολέμου. Εκτείνεται υπόγεια κάτω από το σημείο που βρίσκεται σήμερα η στάση Ταγκάνσκαγια του Μετρό της Μόσχας. Η είσοδος του μουσείου βρίσκεται στην οδό 5-Κοτελνισέσκι Περόιλοκ 11. Μετατράπηκε το 1956 σε μάχιμο οχυρό για χρήση σε ενδεχόμενο ατομικό πόλεμο, ενώ η ύπαρξή του κρατήθηκε άκρως απόρρητη μέχρι το 1995. Το 2006 μετατράπηκε σε μουσείο. Σήμερα διαθέτει υπόγειες στοές βάθους 60 μέτρων και συνολικού εμβαδού 7000 τετραγωνικών μέτρων.

## Πηγές
*  

## Εξωτερικοί σύνδεσμοι

* Fotos des Museums
* Fernsehbeitrag (NTW, russisch)
* Zeitungsbeitrag (Los Angeles Times, englisch)

Κατηγορία:Οχυρώσεις
Κατηγορία:Ψυχρός Πόλεμος
Κατηγορία:Στρατιωτικά μουσεία στη Ρωσία
Ειδικό ερασιτεχνικό πρωτάθλημα ποδοσφαίρου 1976

Στο **Πρωτάθλημα Πρωταθλητριών Ε.Π.Σ. 1976** μετείχαν οι νικήτριες ομάδες των πρωταθλημάτων των τοπικών Ενώσεων με σκοπό την άνοδο στη Β΄ Εθνική. Πήραν μέρος συνολικά 48 ομάδες και διεξήχθη σε οκτώ ομίλους των 6 ομάδων. Οι πρωταθλητές των ομίλων ανέβηκαν στη Β΄ Εθνική.  

## Διοργάνωση

Η διοργάνωση του 1976 ξεκίνησε στις 21 Απριλίου μετά τη λήξη όλων των τοπικών πρωταθλημάτων με τη συμμετοχή των πρωταθλητριών ομάδων των ενώσεων καθώς και των δευτεραθλητριών ομάδων κάποιων μεγάλων ενώσεων, όπως η Ε.Π.Σ. Αθηνών (Γ.Σ. Καλλιθέα, Α.Ο.Ν. Αργυρούπολης), η Ε.Π.Σ. Μακεδονίας (Απόλλων Καλαμαριάς, Μακεδονικός Νεάπολης), η Ε.Π.Σ. Πειραιώς (Αίας Σαλαμίνας, Πανασπροπυργιακός), η Ε.Π.Σ. Αχαΐας (Παναιγιάλειος, Απόλλων Εγλυκάδας) κ.ά. Η τελευταία αγωνιστική στους ομίλους έγινε στις 20 Ιουνίου αλλά η διοργάνωση ολοκληρώθηκε στις 27 Ιουνίου 1976 με τη διεξαγωγή ενός αγώνα κατάταξης για την πρώτη θέση του 3ου ομίλου. Συνολικά πήραν μέρος 48 ομάδες που χωρίστηκαν σε οκτώ ομίλους και οι νικήτριες ανέβηκαν στη Β΄ Εθνική. 

***Ομάδες που μετείχαν (48)**
***Όμιλοι (8)**: των 6 ομάδων. 
***Πρωταθλητές ομίλων (άνοδος στην Β΄)**:
** **[[Α.Ο. Κιλκισιακός|Κιλκισιακός]]**
** **[[Απόλλων Καλαμαριάς (ποδόσφαιρο)|Απόλλων Καλαμαριάς]]**
** **[[Εθνικός Σιδηροκάστρου]] **
** **[[Αναγέννηση Άρτας]]**
** **[[Νίκη Βόλου (ποδόσφαιρο ανδρών)|Νίκη Βόλου]]**
** **[[Πανηλειακός Α.Ο. Πύργου|Πανηλειακός]]**
** **[[Athens Καλλιθέα|Γ.Σ. Καλλιθέα]]**
** **[[Π.Α.Σ.Α. Ηρόδοτος|Ηρόδοτος]]**

## Βαθμολογίες

### 1ος όμιλος

### 2ος όμιλος

### 3ος όμιλος

### 4ος όμιλος

### 5ος όμιλος

### 6ος όμιλος

### 7ος όμιλος

### 8ος όμιλος

1 **Αγώνας κατάταξης**: Καλαμαριά, 27/6/1976: **[[Εθνικός Σιδηροκάστρου]]** - Νίκη Πολυγύρου: 1-0.

## Πηγές

*Νίκος Νικολαΐδης, "Απ' τη Γ΄ Εθνική στο Περιφερειακό (1965-2012)", Αθήνα 2012 (ψηφιακή έκδοση).
*εφ. "Αθλητική Ηχώ", φύλλα σεζόν 1975-76.

1976
Κατηγορία:Εγχώρια ποδοσφαιρικά πρωταθλήματα 1976
Zaman (εφημερίδα)

Η **Zaman** είναι εφημερίδα της Τουρκίας. Πρόκειται για μια από τις πλέον σημαίνουσες ημερήσιες εφημερίδες στην Τουρκία. Ιδρύθηκε το 1986 στην Κωνσταντινούπολη  υπό την καθοδήγηση του  Φέχμι Κόρου. Η online έκδοση εμφανίστηκε το 1995. Μεταδίδει ειδήσεις εθνικές, διεθνείς, σχετικές με επιχειρήσεις και άλλες. Διαθέτει επίσης πολλούς τακτικούς αρθρογράφους που καλύπτουν τρέχοντα θέματα, συνεντεύξεις και πολιτιστική στήλη.

Η εφημερίδα εκτός από την Τουρκία διανέμεται στην Αυστραλία, το Αζερμπαϊτζάν, τη Βουλγαρία, τη Γερμανία, τη Ρουμανία, το Καζακστάν, το Κιργιστάν, την πρώην Γιουγκοσλαβική Δημοκρατία της Μακεδονίας, το Τουρκμενιστάν και τις ΗΠΑ. Γραφεία ανταποκριτών  υπάρχουν στις ακόλουθες πρωτεύουσες του κόσμου: Ουάσινγκτον, Νέα Υόρκη, Βρυξέλλες, Μόσχα, Κάιρο, Μπακού, Φραγκφούρτη, Ασγκαμπάτ, Τασκένδη, Βουκουρέστι, Αλμάτι.
## Παραπομπές


## Εξωτερικοί σύνδεσμοι
* Επίσημος ιστότοπος
* Η διεθνής έκδοση της εφημερίδας
* Ζαμάν Καζακστάν 

Κατηγορία:Εφημερίδες με τόπο έκδοσης την Κωνσταντινούπολη
Κατηγορία:Εφημερίδες στην τουρκική γλώσσα
Ζαμάν (αποσαφήνιση)

Ονομασία κάποιων εφημερίδων: 

*Ζαμάν, ημερήσια εφημερίδα της Τουρκίας 
*Ζαμάν, ημερήσια εφημερίδα της Ρωσίας που εκδίδεται στη Δημοκρατία της Καμπαρντίνο - Μπαλκάρια
Κύπελλο Ελλάδας καλαθοσφαίρισης ανδρών 2012-2013

To **[[Κύπελλο Ελλάδος καλαθοσφαίρισης ανδρών]] 2012-13** που διοργάνωσε η Ελληνική Ομοσπονδία Καλαθοσφαίρισης ξεκίνησε στις 15 Σεπτεμβρίου 2012 με τους αγώνες της πρώτης φάσης. Η διοργάνωση ολοκληρώθηκε στις 10 Φεβρουαρίου 2013 με τον τελικό, ο οποίος έγινε στο Κλειστό Γυμναστήριο Ελληνικού της Αθήνας, με αντιπάλους τον Ολυμπιακό και τον Παναθηναϊκό. Το κύπελλο Ελλάδος κατέκτησε ο **[[Παναθηναϊκός (καλαθοσφαίριση)|Παναθηναϊκός]]** για 14η φορά στην ιστορία της διοργάνωσης. Σε όλους τους γύρους γηπεδούχος ομάδα ήταν η προερχόμενη από την χαμηλότερη κατηγορία. 

## Α' Φάση
Η πρώτη φάση της διοργάνωσης διεξήχθη στις 15 Σεπτεμβρίου 2012.

## Β' Φάση

### 1η Αγωνιστική

Διεξήχθη στις 18-19 Σεπτεμβρίου 2012.

### 2η αγωνιστική

Διεξήχθη στις 22 και 26 Σεπτεμβρίου 2012.

### 3η αγωνιστική

Διεξήχθη στις 29 Σεπτεμβρίου 2012.

## Προημιτελικοί

Διεξήχθη στις 30 Σεπτεμβρίου, 3 και 4 Οκτωβρίου 2012.

## Ημιτελικοί

Διεξήχθη στις 22 Δεκεμβρίου 2012.

## Τελικός

*Κυριακή, 10 Φεβρουαρίου 2013.
*Αθήνα, Κλειστό Γυμναστήριο Ελληνικού.
*Διαιτητές: Αναστόπουλος, Γκόντας, Σχινάς.
*Δεκάλεπτα: 23-15, 41-30, 62-53, 81-78.
*Πολυτιμότερος παίκτης: Ρόκο Λένι Ούκιτς (ΠΑΟ)

## Παραπομπές


## Πηγές
*Ελληνική Ομοσπονδία Καλαθοσφαίρισης
*Ολυμπιακός-Παναθηναϊκός 78-81 

2013
Κυπελλο Ελλαδος Ανδρων
Κυπελλο Ελλαδος Ανδρων
Κλειστό Γυμναστήριο Πανελληνίου

Το **Κλειστό Γυμναστήριο του Πανελλήνιου ΓΣ** βρίσκεται στην Αθήνα, εντός ιδιόκτητων εγκαταστάσεων του Πανελλήνιου Γυμναστικού Σύλλογου.

## Τοποθεσία
Το γυμναστήριο βρίσκεται στο βορειοδυτικό τμήμα του Πεδίου του Άρεως στην οδό Ευελπίδων 2 και τη συμβολή των οδών Κοδριγκτώνος (προέκταση της Ευελπίδων) και Μαυρομματαίων. Η απόστασή του από το σταθμό του ΗΣΑΠ, Σταθμό ''«Βικτώρια»'' του Ηλεκτρικού είναι λιγότερη από 500 μ. ενώ εξυπηρετείται και από αρκετές γραμμές λεωφορείων και τρόλλεϊ.

## Υποδομές
Η χωρητικότητα του γηπέδου είναι 1.100 θέσεις. Όταν όμως είναι αναγκαίο υπάρχει η δυνατότητα να αυξηθεί η χωρητικότητά του σε 1.800 θέσεις χρησιμοποιώντας τη λυόμενη κερκίδα που βρίσκεται πίσω από τη μια μπασκέτα.

Το γυμναστήριο έχει σύγχρονα αποδυτήρια για τη γηπεδούχο και τη φιλοξενούμενη ομάδα, τους διαιτητές αλλά και τους κριτές αγώνων, μια ολοκληρωμένη αίθουσα τύπου, αίθουσα ελέγχου για αναβολικές ουσίες, γραφεία διοίκησης του συλλόγου και πλήρως επιπλωμένη αίθουσα για τους εκπροσώπους των μέσων ενημέρωσης.

## Ιστορία
Στο χώρο του κλειστού γυμναστηρίου προϋπήρχε το ανοικτό γήπεδο του Πανελληνίου. Το 1970 στο χώρο αυτό ανεγέρθηκε το υπάρχον κλειστό γυμναστήριο το οποίο χαρακτηρίστηκε πρωτοποριακό λόγω της κατασκευής του για την εποχή του. Η κατασκευή ολοκληρώθηκε το 1976, και πραγματοποιήθηκε από την εταιρεία *ΟΜΕΤΕ*. Στο γυμναστήριο στεγάζονται τα τμήματα καλαθοσφαίρισης, πετοσφαίρισης και χειροσφαίρισης του Πανελληνίου. Από το 2012 το κλειστό φιλοξένησε το τμήμα πετοσφαίρισης γυναικών του Παναθηναϊκού και από το 2013 το τμήμα πετοσφαίρισης ανδρών.

## Παραπομπές


## Εξωτερικοί σύνδεσμοι
* Επίσημη σελίδα Πανελληνίου ΓΣ

Πανελληνιου
Πανελληνιου
Πανελληνιου
Πανελληνιου
Πανελληνιου
Κατηγορία:Πανελλήνιος Γ.Σ.
Νόμια Μονεμβασίας

Τα **Νόμια** είναι οικισμός της πρώην επαρχίας Επιδαύρου Λιμηράς του νομού Λακωνίας.

## Γεωγραφία και ονομασία οικισμού
Απέχει περίπου τέσσερα με πέντε χιλιόμετρα νότια από την Μονεμβάσια, στον δήμο της οποίας και υπάγεται σήμερα. Βρίσκεται επί του δρόμου που συνεχίζει νότια προς παραλία Ξιφιά και τα χωριά Λιρά και Ελληνικό. Η ονομασία του οικισμού αποδίδεται πιθανότατα στις πλούσιες χορτονομές που περιβάλλουν τον οικισμό. Επίνειο του χωριού είναι ο παραλιακός οικισμός Ξιφιάς, που διαθέτει μικρό όρμο.

## Πληθυσμιακά στοιχεία
Το 1959 αριθμούσε 204 κατοίκους και αποτελούσε έδρα ομώνυμης κοινότητας στην οποία περιλαμβάνονταν τα χωριά Άγιος Στέφανος, Άγιος Φωκάς και Πραταζία, οικισμός που μετονομάστηκε αργότερα σε Αγία Παρασκευή, με συνολικό πληθυσμό της κοινότητας 462 κάτοικοι. Ο οικισμός αριθμεί 36 μόνιμους κατοίκους σύμφωνα με την τελευταία απογραφή του 2011, παρόλο που ο πραγματικός του πληθυσμός πρέπει να υπολογίζεται σε μικρότερο βαθμό.

## Ιστορικά στοιχεία
Το 1944, το χωριό πυρπολήθηκε από τους αντάρτες και οι κάτοικοί του διέφυγαν στην ύπαιθρο και τα γύρω χωριά.

## Ασχολίες κατοίκων
Κύρια ασχολία των κατοίκων είναι η γεωργία, κυρίως η ελαιοκαλλιέργεια. Στα όρια του χωριού διέρχεται ένας ξεροπόταμος που προπολεμικά υδροδοτούσε τις κηπευτικές και άλλες καλλιέργειες.

## Παραπομπές


## Πηγές
* "Μεγάλη Ελληνική Εγκυκλοπαίδεια" τομ. Γ΄ (συμπλήρωμα) σελ. 835.

Κατηγορία:Χωριά της περιφερειακής ενότητας Λακωνίας
Ειδικό ερασιτεχνικό πρωτάθλημα ποδοσφαίρου 1977

Στο **Πρωτάθλημα Πρωταθλητριών Ε.Π.Σ. 1977** μετείχαν οι νικήτριες ομάδες των πρωταθλημάτων των τοπικών Ενώσεων με σκοπό την άνοδο στη Β΄ Εθνική. Πήραν μέρος συνολικά 47 ομάδες και διεξήχθη σε οκτώ ομίλους. Οι πρωταθλητές των ομίλων ανέβηκαν στη Β΄ Εθνική. Ήταν η τελευταία σεζόν που διεξήχθη αυτό το ιδιότυπο πρωτάθλημα μεταξύ των πρωταθλητών των τοπικών ενώσεων για την άνοδο στη Β΄ Εθνική. Από την επόμενη σεζόν 1977-78 καθιερώθηκε μόνιμη Γ΄ Εθνική Ερασιτεχνική κατηγορία, στην οποία μετείχαν οι πρωταθλήτριες ομάδες κάθε Ένωσης και από κάποιες ενώσεις και οι δευτεραθλήτριες.

## Διοργάνωση

Η διοργάνωση του 1977 ξεκίνησε στις 24 Απριλίου μετά τη λήξη όλων των τοπικών πρωταθλημάτων με τη συμμετοχή των πρωταθλητριών ομάδων των 37 Ενώσεων καθώς και 11 δευτεραθλητριών των πιο μεγάλων ενώσεων, όπως η Ε.Π.Σ. Αθηνών, η Ε.Π.Σ. Μακεδονίας, η Ε.Π.Σ. Πειραιώς, η Ε.Π.Σ. Αχαΐας κ.ά. Η τελευταία αγωνιστική στους ομίλους έγινε στις 15 Ιουνίου 1977, ημερομηνία που σηματοδότησε το τέλος αυτού του ειδικού πρωταθλήματος της ΕΠΟ. Συνολικά πήραν μέρος 47 ομάδες, αντί για 48, αφού δεν δηλώθηκε συμμετοχή από την Ε.Π.Σ. Δωδεκανήσου. Χωρίστηκαν σε οκτώ ομίλους, επτά με έξι ομάδες και έναν με πέντε. Οι νικήτριες ανέβηκαν στη Β΄ Εθνική. Όλες οι υπόλοιπες (40 σύλλογοι), μαζί με τις 8 ομάδες που υποβιβάστηκαν από τη Β΄ Εθνική και 32 ακόμα από τα τοπικά πρωταθλήματα, δηλαδή 80 ομάδες συνολικά, την επόμενη σεζόν μετείχαν στη νεοσύστατη Εθνική Ερασιτεχνική κατηγορία 1977-78. 

***Ομάδες που μετείχαν (47)**
***Όμιλοι (8)**: επτά των 6 ομάδων και ένας με 5. 
***Πρωταθλητές ομίλων (άνοδος στην Β΄)**:
** **[[Α.Σ. Μακεδονικός (ποδόσφαιρο)|Μακεδονικός Νεάπολης]]**
** **[[Εδεσσαϊκός]]**
** **Θύελλα Σερρών **
** **[[Π.Ο. Ελασσόνας]]**
** **[[Α.Ο. Χαλκίδα]]**
** **[[Α.Ε. Μεσολογγίου]]**
** **[[Π.Α.Ο. Αγίου Δημητρίου]]**
** **[[Ιωνικός Νίκαιας (ποδόσφαιρο)|Ιωνικός Νικαίας]]**

## Βαθμολογίες

### 1ος όμιλος

### 2ος όμιλος

### 3ος όμιλος

### 4ος όμιλος

### 5ος όμιλος

### 6ος όμιλος

### 7ος όμιλος

### 8ος όμιλος

1 Οι δυο σύλλογοι είχαν την ίδια διαφορά τερμάτων (+25) αλλά ο Ιωνικός είχε μικρότερο συντελεστή τερμάτων (0,13 έναντι 0,19) που ήταν το επόμενο κριτήριο κατάταξης και πήρε την πρώτη θέση.

## Πηγές

*Νίκος Νικολαΐδης, "Απ' τη Γ΄ Εθνική στο Περιφερειακό (1965-2012)", Αθήνα 2012 (ψηφιακή έκδοση).
*εφ. "Αθλητική Ηχώ", φύλλα σεζόν 1976-77.

1977
Κατηγορία:Εγχώρια ποδοσφαιρικά πρωταθλήματα 1977
Αναστάσιος Μάλτος

Ο **Αναστάσιος Μάλτος** (1851 - 1927) ήταν Έλληνας φιλόλογος, συγγραφέας, μεταφραστής και μουσικός.

## Βιογραφικά στοιχεία

Γεννήθηκε στο Μεγάροβο Μοναστηρίου Μακεδονίας και ήταν γιος του Νικολάου Μάλτου. Ανηψιός του ήταν ο ιατρός Αλκιβιάδης Μάλτος. Σπούδασε φιλολογία στο Πανεπιστήμιο Αθηνών και συμπλήρωσε τις σπουδές του στα πανεπιστήμια της Λειψίας και του Μονάχου. Το 1879 αναγορεύθηκε διδάκτωρ φιλοσοφίας του Πανεπιστημίου της Ζυρίχης. Στη συνέχεια εγκαταστάθηκε επί 25ετία στην Οδησσό, όπου εργάστηκε ως φιλόλογος στο Ροδοκανάκειο Παρθεναγωγείο καθώς και στην ελληνική εμπορική σχολή αρρένων Οδησσού (1880 - 1919), του οποίου διετέλεσε διευθυντής. Δίδαξε επίσης μουσική στην Μαράσλειο Παιδαγωγική Ακαδημία. Ύστερα από παρακίνηση του Γρηγορίου Μαρασλή ανέλαβε την οργάνωση και την διεύθυνση της "Βιβλιοθήκης Μαρασλή", μέσω της οποίας εξέδωσε πολλά έργα αρχαίων Ελλήνων και ξένων συγγραφέων. Τον Οκτώβριο του 1905 με αφορμή την συμπλήρωση είκοσι πέντε χρόνων διδασκαλίας η ελληνική κυβέρνηση του απένειμε το παράσημο του Σωτήρος. Υπήρξε μέλος του Συλλόγου προς διάδοσιν ωφελίμων βιβλίων.

Το 1919 εγκατέλειψε μαζί με την οικογένειά του την Οδησσό και εγκαταστάθηκε για μικρό χρονικό διάστημα στη Θεσσαλονίκη, όπου και δίδαξε, για να καταλήξει τελικά στην Αθήνα. Εκεί δίδαξε ως φιλόλογος στο 6ο Γυμνάσιο Αθηνών (1921 - 1926). Απεβίωσε στην Αθήνα το 1927. Ήταν παντρεμένος με την Μαρίνα Κοαντζάκη και είχε αποκτήσει τρία παιδιά, την Ιφιγένεια Μάλτου, σύζυγο του Ιωάννη Φαβιάτου - Κοκκόλη, τον Αλέξανδρο Μάλτο, χημικό, και τον αρχιτέκτονα Ορέστη Μάλτο.

## Επιστημονικό έργο

Ασχολήθηκε με την συγγραφή εγχειριδίων εκμάθησης της γαλλικής, της γερμανικής, της ρωσσικής, της ελληνικής και της ιταλικής γλώσσας και μετέφρασε διάφορα έργα ξένων συγγραφέων. Οι συλλογές ασμάτων *Τερψιχόρη* και *Μελπομένη* συνέβαλαν σημαντικά στην διαπαιδαγώγηση της νέας γενιάς της εποχής, επανεκδόθηκαν δε αρκετές φορές. Υπήρξε συνεργάτης των περιοδικών *Εικονογραφημένα* (Νέα Υόρκη) και *Μουσική* (Κωνσταντινούπολη). Ήταν οπαδός της δημοτικής γλώσσας.

## Εργογραφία

* *Τα περί συμποσίων των αρχαίων Ελλήνων* (διδακτορική διατριβή, 1880)
* *Συλλογή δίφωνων και τρίφωνων ασμάτων* (1881)
* *Τερψιχόρη* (συλλογή χορικών ασμάτων για χρήση στα σχολεία, 1883), η οποία επανεκδόθηκε από τις εκδόσεις Κολλάρου το 1893 και 1911
* *Μελπομένη* (συλλογή παιδικών ασμάτων, 1885)
* *Γερμανικοί διάλογοι: Νέος μεθοδικός οδηγός προς εκμάθηνσιν της γερμανικής γλώσσης* (εκδοτικός οίκος Ιούλιος Groos, Χαϊδελβέργη, 1892)
* *Ιστορία Ελληνικής μουσικής* (1893)
* *Ιστορίας της Μουσικής* (Μετάφραση του έργο του H.A. Koestlin, Βιβλιοθήκη Γρηγορίου Μαρασλή, 1908)
* *Επίτομος γραμματική της ρωσσικής γλώσσας* (1911)
* *Γερμανικά αναγνώσματα: Επεξειργασμένα προς χρήσιν των Ελλήνων* (εκδοτικός οίκος Ιούλιος Groos, Χαϊδελβέργη, 1914)
* *Επίτομος γραμματική της γερμανικής γλώσσας: θεωρητική άμα και πρακτική μετά πολλών ασκήσεων διαλόγων και αναγνωσμάτων διασκευασθείσα προς χρήσιν των Ελλήνων* (1923)
* *Γραμματική της γαλλικής γλώσσας* (1923)
* *Ιταλική γραμματική* (1924)

## Παραπομπές


Κατηγορία:Έλληνες φιλόλογοι
Κατηγορία:Έλληνες συγγραφείς του 20ού αιώνα
Κατηγορία:Έλληνες μουσικοί
Κατηγορία:Τάγμα του Σωτήρος
Δικαιογένης

Ο **Δικαιογένης** ήταν Έλληνας τραγικός και διθυραμβικός ποιητής των αρχαίων χρόνων. Από τη βιογραφία του δεν έχουν διασωθεί στοιχεία παρά μόνο οι τίτλοι δύο από τα έργα του και κάποια σπαράγματα. Το ένα από αυτά υπό τον τίτλο Κύπριοι έχει υποστηριχθεί ότι δεν ανήκε στην τραγωδία αλλά επρόκειτο για επικό ποίημα. Το έτερο δράμα ονομαζόταν Μήδεια.

## Παραπομπές


Κατηγορία:Αρχαίοι Έλληνες διθυραμβικοί ποιητές
Κατηγορία:Αρχαίοι Έλληνες τραγικοί ποιητές
Διονύσιος ο Σινωπεύς

Ο **Διονύσιος** ο Σινωπεύς ήταν Αρχαίος Έλληνας δραματικός ποιητής της μέσης κωμωδίας. Σύμφωνα με εκτιμήσεις από τα αποσπάσματα του έργου του που έχουν σωθεί, άκμασε την ίδια περίοδο με το γιο του Αριστοφάνη, Νικόστρατο, και επέζησε της επιβολής της Μακεδονικής ηγεμονίας στην Αθήνα.

## Εργογραφία
Από το έργο του έχουν διασωθεί πέντε τίτλοι κωμωδιών και αποσπάσματα τους:

*
*Θεσμοφόρος,
*
*Λιμός
*Σώζουσα ή Σώτειρα 

## Παραπομπές


Κατηγορία:Αρχαίοι Έλληνες κωμικοί ποιητές
Μαχμούντ Νουκράσι Πασάς

Ο **Μαχμούντ Φαχμί Νουκράσι Πασάς** (1888 - 1948) ( Αραβικά : محمود فهمى النقراشى باشا ), ήταν Αιγύπτιος πολιτικός - πρωθυπουργός.

Υπήρξε ηγέτης του κόμματος Σάαντ. Διετέλεσε πρωθυπουργός και υπουργός Εξωτερικών της Αιγύπτου, μετά την δολοφονία του πρωθυπουργού Άχμεντ Μάχιρ Πασά, μεταξύ των ετών 1945 και 1946. Ακολούθως ανέλαβε ξανά από το 1946 μέχρι το 1948. Το 1948 ανέλαβε επίσης και στρατιωτικός διοικητής της Αιγύπτου. Όταν τότε οι Βρετανοί αποχώρησαν από την Παλαιστίνη, οι αιγυπτιακές δυνάμεις μαζί με στρατεύματα άλλων αραβικών χωρών εισέβαλαν στη Παλαιστίνη. 
Στο τέλος του ίδιου έτους στις 28 Δεκεμβρίου του 1948, ευρισκόμενος ο Μαχμούτ Νουκράσι Πασάς στο γραφείο του στο Κάιρο ένας νεαρός φοιτητής, μέλος της Μουσουλμανικής Αδελφότητας, μεταμφιεσμένος ως αξιωματούχος της αιγυπτιακής αστυνομίας, κατάφερε οπλοφορώντας να εισέλθει στο γραφείο του και να τον δολοφονήσει.

Στη συνέχεια τη θέση του πρωθυπουργού ανέλαβε ο Ιμπραήμ Χαντί Πασάς.

## Παραπομπές


## Πηγές
* Μεγάλη Ελληνική Εγκυκλοπαίδεια" τομ.Γ΄ (συμπλήρωμα), σελ.834.

## Εξωτερικοί σύνδεσμοι
* 

Κατηγορία:Πρωθυπουργοί της Αιγύπτου
Διογένης (τραγικός)

Ο **Διογένης** ο Οινόμαος ήταν Αρχαίος Έλληνας τραγικός ποιητής των κλασικών χρόνων. Ανέβασε για πρώτη φορά έργο του στην Αθήνα το 404 π.Χ. Δεν έχουν διασωθεί περισσότερες πληροφορίες για το βίο του και τη δράση του, πέρα από τους τίτλους κάποιων εκ των τραγωδιών του. 

## Έργα
Ορισμένοι από τους τίτλους των έργων του που διασώθηκαν ήταν:

## Παραπομπές


Κατηγορία:Αρχαίοι Έλληνες τραγικοί ποιητές
Αφαρέας (τραγωδός)

Ο **Αφαρεύς** ήταν Έλληνας ρήτορας και τραγικός ποιητής των κλασικών χρόνων από την Αθήνα.

## Βιογραφία
Πατέρας του ήταν ο Αθηναίος ρήτορας Ιππίας και η Πλαθάνη. Μετά το θάνατο του πατέρα του η μητέρα του παντρεύτηκε τον ρήτορα Ισοκράτη, ο οποίος και τον υιοθέτησε και ανέλαβε και την εκπαίδευσή του.

## Έργο
Ο Αφαρεύς έγραψε δικανικούς και συμβουλευτικούς λόγους. Μάλιστα σώζεται μία αναφορές για έναν δικανικό λόγο με τον τίτλο *Κατά Μεγακλείδη* που συνέγραψε και εκφώνησε ο ίδιος για λογαριασμό του θετού του πατέρα.

Παράλληλα ο Αφαρεύς ασχολήθηκε με τη συγγραφή τραγωδιών, διαγωνιζόμενος στις αθηναϊκές εκδηλώσεις από το 369 έως το 342 π.Χ. Κατέκτησε την πρώτη θέση για τις τραγωδίες του, δύο φορές στα Διονύσια και δύο στα Λήναια. Εντούτοις το έργο του παραμένει παντελώς άγνωστο καθώς δεν έχει διασωθεί ούτε ένας τίτλος από αυτό.

## Παραπομπές


Κατηγορία:Αρχαίοι Έλληνες τραγικοί ποιητές
Κατηγορία:Αρχαίοι Αθηναίοι
Τουνγκουράουα

[thumb|250px|Το ηφαίστειο όπως φαίνεται από τη [Ριομπάμπα.]]
Το **Τουνγκουράουα** (ισπανικά: *Tungurahua*) είναι ενεργό στρωματοηφαίστειο στον Ισημερινό, στην Κορδιλιέρα Οξιδεντάλ. Βρίσκεται στην επαρχία Τουνγκουράουα, στην οποία έδωσε το όνομά του. Το όνομά του προέρχεται από τις Κέτσουα λέξεις τουνγκούρι (λαιμός), ράουα (φωτιά), δηλαδή λαιμός της φωτιάς. Το ηφαίστειο βρίσκεται σε αυξημένη ηφαιστειακή δραστηριότητα την τελευταία δεκαετία, με ισχυρές εκρήξεις το 1999, τις 16 Αυγούστου 2006, τις 6 Φεβρουαρίου 2008, 28 Μαΐου 2010, 4 Δεκεμβρίου 2010 και 26 Απριλίου 2011. Πριν το 1999 ισχυρές εκρήξεις έλαβαν χώρα το 1916-1918, το 1886 και το 1773. Η συνήθης ηφαιστειακή δραστηριότητα είναι στρομπολικού τύπου, με ανδεσιτική και δακιτική λάβα. Η πιο πρόσφατη ηφαιστειακή δραστηριότητα άρχισε τον Φεβρουάριο του 2014.

Το Τουνγκουράουα έχει ύψος 5.023 μέτρα και βρίσκεται περίπου 130 χιλιόμετρα νότια της πρωτεύουσας Κίτο. Υψώνεται απότομα, περίπου 3 χιλιόμετρα ψηλότερα από τους βόρειους πρόποδές του. Κοντά βρίσκονται τα ανενεργά ηφαίστεια Τσιμποράσο και Ελ Αλτάρ. Με ύψος περίπου 5 χιλιόμετρα, το Τουνγκουράουα έχει χιόνι στην κορυφή του. Πριν την έκρηξη του 1999 υπήρχε επίσης ένας μικρός παγετώνας. Το σημερινό ηφαιστειακό οικοδόμημα είναι το τρίτο κατά σειρά του ηφαιστείου και δημιουργήθηκε μετά την κατάρρευση του προηγούμενου πριν περίπου 3000 χρόνια. Το πρώτο ηφαιστειακό οικοδόμημα κατέρρευσε στο τέλος του Πλειστόκαινου.

## Παραπομπές


## Εξωτερικοί σύνδεσμοι
* 

Κατηγορία:Ηφαίστεια του Ισημερινού
Κατηγορία:Άνδεις
Νιλάς

Με τη διεθνή ονομασία **νιλάς** (Nilas) χαρακτηρίζεται ο διαφανής και στιλπνός, υπό μορφή υαλοπίνακα, πάγος που σχηματίζεται στην επιφάνεια της θάλασσας των πολικών περιοχών. Η ονομασία αυτή προέρχεται εκ της ρωσικής γλώσσας που χρησιμοποιούσαν οι Πομόροι, κάτοικοι των βορείων ακτών της Ρωσίας. Σήμερα έχει καθιερωθεί ως διεθνής όρος στη Ναυτιλία και την Ωκεανογραφία.

Ο, ή η, Νιλάς δημιουργείται σε συνθήκες απόλυτης νηνεμίας μετά από δριμύ ψύχος όπου τα επιφανειακά μόρια της θάλασσας μεταβάλλονται σε παγοκρύσταλλοι και ενωμένοι συνεχίζοντας να παγώνουν μαζί σχηματίζουν ένα συνεχές λεπτό επίπεδο φύλλο πάγου, που μοιάζει με υαλοπίνακα, ιδιαίτερα διαφανές. Υπό τη μορφή αυτή και συνεχιζόμενης της αυξητικής διαδικασίας της ψύξης, αρχίζει να μεγαλώνει το πάχος σε μερικά εκατοστά, όπου ανάλογα της περιεκτικότητας σε άλατα λαμβάνει διάφορη διαύγεια και αποχρώσεις μεταξύ του λευκού και του γκρι. Αυτή η όλη διαδικασία αποτελεί και την αρχή της δημιουργίας του πάγου στη θάλασσα.

Η διέλευση πλοίου από περιοχή νιλάς παρουσιάζει μια εξαιρετική εμπειρία όπου φαίνεται σαν να διαπλέει ανάμεσα σε ανορθωμένες πλατιές λεπίδες που μετά τη θραύση τους ανασηκώνονται, απειλώντας με συνεχείς κρότους να γδάρουν τα πλευρά του εισβολέα.Όπως και να έχει όμως η θεαματικότητα αυτή, τα πλοία σε τέτοια περίπτωση θα πρέπει να μειώσουν ταχύτητα και να ενημερωθούν σχετικά για την περιοχή από τον πλησιέστερο πλοηγικό ή μετεωρολογικό σταθμό για τη συνέχιση της πορείας τους ή αλλαγή της, με δεδομένο ότι η παρουσία νιλάς μπορεί να είναι περιορισμένη, ή και να αποτελεί την αρχή κλειστής παγωμένης θαλάσσιας περιοχής.

Έχει παρατηρηθεί κάτοικοι της πολικής ζώνης να χρησιμοποιούν τεμάχια νιλάς αντί τζάμια στα παράθυρα των παγοκαλύβων τους.

## Πηγές
* Μεγάλη Ελληνική Εγκυκλοπαίδεια" τομ. Γ΄ (συμπλήρωμα), σελ. 830.

Κατηγορία:Ωκεανογραφία
Κατηγορία:Πάγος
Ταγκανρόγκ

Το **Ταγκανρόγκ** (), παλαιότερα γνωστό στην ελληνόγλωσση βιβλιογραφία ως **Ταϊγάνιο**, είναι πόλη της νότιας Ρωσίας, επίνειο του Ροστόφ στη βόρεια ακτή του κόλπου Ταγκανρόγκ (στην Αζοφική θάλασσα), αρκετά χιλιόμετρα δυτικά από τις εκβολές του ποταμού Ντον με πληθυσμό 257.681 σύμφωνα με την απογραφή του 2010.

Υποστηρίζεται ότι ο εμπορικός σταθμός (*εμπόριον*) που αναφέρεται από τον ιστορικό Ηρόδοτο ως Κρημνοί, αλλά και από τον Ξενοφώντα και τον Στράβωνα ως ελληνική αποικία του 7ου-5ου αιώνα π.Χ. των Μιλησίων, πρέπει να ταυτιστεί με το μεταγενέστερο Ταϊγάνιον.

Η πόλη είναι γνωστή και ως γενέτειρα του μεγάλου Ρώσου συγγραφέα Άντον Τσέχοφ, αλλά και ως ο τελικός προορισμός του Έλληνα  ευεργέτη Ιωάννη Βαρβάκη, που στην ακμή της επιχειρηματικής του δραστηριότητας μεταγκαταστάθηκε το 1812 από το Αστραχάν, μεταφέροντας εκεί όλη την κινητή του περιουσία και εγκαθιστώντας εκεί την οικογένεια του το 1815.

Η πρώτη ρωσική ναυτική βάση ιδρύθηκε επίσημα από τον Πέτρο τον Μέγα στις 12 Σεπτεμβρίου 1698, και το Ταγκανρόγκ φιλοξένησε τον Αζοφικό Στολίσκο της Αικατερίνης της Μεγάλης (1770-1783) που στη συνέχεια έγινε ο ρωσικός στόλος της Μαύρης Θάλασσας.

## Παραπομπές


## Περαιτέρω ανάγνωση
* Vladimir Krogius, «Η πόλη του Ταγκανρόγκ, το πιο μακρινό ρωσικό λιμάνι της Μεσογείου», στο: *Επιστημονικό Συμπόσιο «Ιστορικές πόλεις – λιμάνια της Μεσογείου και πολεοδομικές παρεμβάσεις στον 20ο αιώνα», Πάτρα 2006*, εκδ. Ελληνικού Τμήματος ICOMOS, 2008, σσ. 168-174.

## Εξωτερικοί σύνδεσμοι
* 
*  

Κατηγορία:Λιμάνια και πόλεις της Αζοφικής Θάλασσας
Κατηγορία:Πόλεις του Όμπλαστ του Ροστόφ
Καλυδώνα

thumb|280x280px|Το αρχαίο θέατρο της Καλυδώνας.|εναλλ.=
**Καλυδώνα** (*Καλυδών* στα αρχαία ελληνικά) είναι το όνομα αρχαίας πόλης της Αιτωλίας πλησίον της δυτικής όχθης του Εύηνου ποταμού, περίπου 11 χιλιόμετρα μακριά από τη θάλασσα (Πατραϊκός κόλπος). Τα ερείπια της πόλης βρίσκονται δυτικά του Ευηνοχωρίου, στους χαμηλούς λόφους "Κούρταγα", και υπήρξε μία από τις σπουδαιότερες της παράλιας ζώνης της αρχαίας Αιτωλίας. Ήταν κτισμένη σε στρατηγικής σημασίας τοποθεσία καθώς από τη στεριά έλεγχε τις οδούς από την Ήπειρο στη Ναύπακτο ενώ με το λιμάνι που διέθετε κοντά στο σημερινό Κρυονέρι τον θαλάσσιο δρόμο από την Αδριατική και το Ιόνιο προς τη Ναύπακτο. Δίνει το όνομά της και στην *σήραγγα της Καλυδώνας* της Ιόνιας Οδού, που περνάει κοντά και βόρεια από τα ερείπια της αρχαίας πόλης, ενώ νότια περνάει η ΕΟ Ρίου - Αγρινίου.

## Ιστορία
Την πόλη, σύμφωνα με τη μυθολογία, ίδρυσε ο Καλυδών, γιος του Αιτωλού και της Προνόης. Η πρώτη πηγή για την ύπαρξη της πόλης είναι ο Όμηρος ο οποίος την αναφέρει ως  «πετρήεσσα» στη Ιλιάδα και την συμπεριλαμβάνει στον κατάλογο των πλοίων που έλαβαν μέρος στον Τρωικό Πόλεμο μαζί με τέσσερις πόλεις (Πλευρώνα, Ώλενο, Πυλήνη, Χαλκίδα) και 40 πλοία με αρχηγό τον Αιτωλό βασιλιά Θόα. Κατά τους Πελοποννησιακούς πολέμους η Καλυδών διατήρησε για ένα διάστημα την αυτονομία της. Το 390 π.Χ. προσχώρησε στην ένωση των αχαϊκών πόλεων αλλά τελικά υποτάχθηκε στους Αιτωλούς. Στη διάρκεια του πολέμου των Αιτωλών με τους Μακεδόνες η πόλη καταστράφηκε από τον Φίλιππο τον Ε΄. Ο Ρωμαίος αυτοκράτορας Αύγουστος, μετά την ίδρυση της Νικόπολης, υποχρέωσε τους κατοίκους της Καλυδώνας να μετακομίσουν. Όλοι οι καλλιτεχνικοί θησαυροί της πόλης μεταφέρθηκαν στην Πάτρα.

### Καλυδώνιος κάπρος
Με την πόλη συνδέεται και ο σχετικός μύθος για τον Καλυδώνιο κάπρο. Ο Καλυδώνιος Κάπρος στάλθηκε στην πόλη από τη θεά Άρτεμη για να εκδικηθεί τον βασιλιά Οινέα, που πρόσφερε θυσία σε όλους τους Θεούς πλην εκείνης. Η χώρα υπέφερε από τις καταστροφές, που προξενούσε ο κάπρος και ο Μελέαγρος, γιος του Οινέα και της Αλθαίας, προσκάλεσε όλους τους ήρωες της αρχαιότητας μαζί και την Αταλάντη, κόρη του Αρκάδα Σχοινέα, στο κυνήγι του Κάπρου. Το έπαθλο για τον νικητή ήταν το δέρμα και το κεφάλι του θηρίου. Το πρώτο χτύπημα ο κάπρος το δέχτηκε από την Αταλάντη αλλά κατασπάραξε τον Υλέα και τον Αγκαίο, πριν τον εξοντώσει ο Μελέαγρος. Το έπαθλο τελικά δόθηκε στην Αταλάντη, πράγμα που δυσαρέστησε τους υπόλοιπους ήρωες. Τότε οι αδελφοί της μητέρας του Μελέαγρου της αφαίρεσαν το έπαθλο. Ο Μελέαγρος θύμωσε με αυτή τους την ενέργεια και σκότωσε τους θείους του, επιστρέφοντας το έπαθλο στην Αταλάντη.

## Παραπομπές


## Εξωτερικοί σύνδεσμοι
*Υπουργείο Πολιτισμού, Καλυδώνα 
*Αρχαία Καλυδώνα (Κουρταγά) 
*Αρχαία Καλυδώνα
*Η Αρχαία Καλυδώνα

Κατηγορία:Αρχαία Αιτωλοακαρνανία
Κατηγορία:Πόλεις της αρχαίας Αιτωλοακαρνανίας
Κατηγορία:Αρχαιολογικοί τόποι στην Αιτωλοακαρνανία
Η Ήρα και το παγόνι

**Η Ήρα και το παγόνι ** (αγγλικά: *Juno and the Paycock*), είναι ο τίτλος αγγλικής κινηματογραφικής ταινίας, σε σκηνοθεσία του Άλφρεντ Χίτσκοκ και παραγωγή του 1930.

## Περίληψη
Στη διάρκεια του Ιρλανδικού πολέμου της ανεξαρτησίας η οικογένεια Μπόιλ ζει στο Δουβλίνο.  Ο πατέρας, ένας γερο-καπετάνιος η μητέρα που δουλεύει για να τους ζήσει, η κόρη κι  ένας γιος που μόλις γύρισε από τον πόλεμο. Πληροφορούνται πως έχει πεθάνει ένας μακρινός συγγενής τους και πως τους έχει αφήσει μια σημαντική κληρονομιά. Αρχίζουν τότε να αγοράζουν διάφορα πράγματα με πίστωση ή δανειζόμενοι χρήματα από γείτονές τους με την προοπτική μόλις λάβουν την κληρονομιά να τους ξεχρεώσουν. Όμως καθώς η κόρη μένει έγκυος από τον συμβολαιογράφο και ο γιος τουφεκίζεται από τους Ιρλανδούς αντάρτες, τελικά μαθαίνουν πως περιουσία δεν υπάρχει.

## Πηγή έμπνευσης
Στηρίζεται στο ομώνυμο θεατρικό έργο του Σον Ο'Κέισι.

## Βιβλιογραφικές πηγές
*Pierre Lherminier, Χίτσκοκ, μτφρ.Γιώργος Σπανός,εκδ. Πλέθρον, Αθήνα, 1985, σελ.24
*Φρανσουά Τρυφώ, Χίτσκοκ, μτφρ. Γιάννης Ιωαννίδης, εκδ. Ύψιλον, Αθήνα, 1986, σελ.51 κ.εξ
## Εξωτερικοί σύνδεσμοι
*

Κατηγορία:Βρετανικές ταινίες της δεκαετίας 1930
Κατηγορία:Ταινίες του 1930
Κατηγορία:Ταινίες σε σκηνοθεσία Άλφρεντ Χίτσκοκ
Κατηγορία:Βρετανικές ασπρόμαυρες ταινίες
Κατηγορία:Αγγλόφωνες ταινίες
Κατηγορία:Ταινίες βασισμένες σε θεατρικά έργα
Μίσιγκαν

Το **Μίσιγκαν** (), είναι πολιτεία των μεσοδυτικών Ηνωμένων Πολιτειών, στην περιοχή των Μεγάλων Λιμνών. Το όνομα Μίσιγκαν είναι η γαλλική απόδοση της λέξης «*mishigamaa*», από την ινδιάνικη γλώσσα Οτζίμπουα, που σημαίνει «μεγάλο νερό» ή «μεγάλη λίμνη».  Έχει έκταση 250.487 τ.χλμ. και πληθυσμό 10.140.459 κατοίκους (εκτίμηση 2024). Το Μίσιγκαν είναι η 8η πιο πυκνοκατοικημένη πολιτεία των Ηνωμένων Πολιτειών, και η 11η σε έκταση. Πρωτεύουσα της πολιτείας είναι η Λάνσινγκ και η μεγαλύτερη πόλη είναι το Ντιτρόιτ. Το Μίσιγκαν εισήχθη στην Ένωση στις 26 Ιανουαρίου του 1837, ως η 26η πολιτεία.

Το Μίσιγκαν έχει τη μεγαλύτερη ακτογραμμή του γλυκού νερού από οποιαδήποτε πολιτική υποδιαίρεση στον κόσμο, που οριοθετείται από τέσσερις από τις πέντε Μεγάλες Λίμνες, συν τη Λίμνη Σεντ Κερ. Είναι μία από τις κορυφαίες πολιτείες των ΗΠΑ για σκάφη αναψυχής. Η πολιτεία έχει 64.980 λίμνες και τέλματα. Ένα άτομο στην πολιτεία δεν απέχει ποτέ περισσότερο από έξι μίλια (9,7 χλμ.) μακριά από μια φυσική πηγή νερού ή περισσότερο από 85 μίλια (137 χλμ.) από την ακτογραμμή μιας εκ των Μεγάλων Λιμνών. Είναι η πολιτεία με τη μεγαλύτερη συνολική έκταση ανατολικά του ποταμού Μισισιπή.

Το Μίσιγκαν είναι η μόνη πολιτεία που αποτελείται από δύο χερσονήσους. Η Κάτω Χερσόνησος, αυτή στην οποία δόθηκε αρχικά το όνομα Μίσιγκαν, μοιάζει με γάντι. Η Άνω Χερσόνησος (που συχνά αναφέρεται ως «UP») χωρίζεται από την Κάτω Χερσόνησο από τα Στενά του Μάκινακ, ένα κανάλι πέντε μιλίων (8 χλμ.) που συνδέει τη λίμνη Χιούρον με τη λίμνη Μίσιγκαν. Οι δύο χερσόνησοι συνδέονται με τη Γέφυρα Μάκινακ. Αν και αραιοκατοικημένη, η Άνω Χερσόνησος είναι οικονομικά σημαντική, επειδή είναι σημαντικός τουριστικός προορισμός, καθώς και διαθέτει πληθώρα των φυσικών πόρων.

## Πολιτική
Το Μίσιγκαν, παρότι αποτελεί προπύργιο του Δημοκρατικού Κόμματος, θεωρείται αμφιταλαντευόμενη πολιτεία (swing state), η οποία είναι συνήθως αμφίβολη ως προς το, ποιος υποψήφιος για το προεδρικό αξίωμα, από τα δύο μεγάλα κόμματα (Δημοκρατικό και Ρεπουμπλικανικό), θα την κερδίσει. Είναι μετριοπαθής πολιτικά πολιτεία, η οποία συνήθως για τους ομοσπονδιακούς της αντιπροσώπους (Γερουσιαστές και Βουλευτές), ψηφίζει συνήθως ισομερώς. 

### Τρέχουσα πολιτειακή διοίκηση

## Μεγαλύτερες πόλεις του Μίσιγκαν

## Δημογραφικά δεδομένα

### Πληθυσμός
μικρογραφία|Η κατανομή του πληθυσμού του Μίσιγκαν.
Σύμφωνα με την απογραφή του 2020 του Γραφείου Απογραφών των ΗΠΑ, το Μίσιγκαν, είχε συνολικό πληθυσμό 10.084.442 κατοίκους (10.077.331 μόνιμοι κάτοικοι), μία άνοδο της τάξης του 2.03% από τον αντίστοιχο πληθυσμό του 2010, που ανερχόταν σε 9.883.635 κατοίκους.

Οι εκτιμήσεις του πληθυσμού για το 2021, κυμαίνονται από 10.093.455 έως 10.100.566 κατοίκους. 

Οι εθνικότητες των κατοίκων του Μίσιγκαν, κατά την απογραφή του 2010, κατανέμονται ως εξής:

## Αδελφοποιημένες περιοχές

*  Νομαρχία Σίγκα, Ιαπωνία
*  Επαρχία Σικουάν, Κίνα

## Δείτε επίσης
*Λίμνη Μίσιγκαν

## Παραπομπές


## Εξωτερικοί σύνδεσμοι

* Η επίσημη ιστοσελίδα της Πολιτείας
* 


Κατηγορία:Πολιτείες των ΗΠΑ
Στιβ Μόρισον

Ο **Στίβεν Γουίλιαμ "Στιβ" Μόρισον** (γεννημένος στις 29 Αυγούστου 1983) είναι ένας Ουαλός διεθνής ποδοσφαιριστής, ο οποίος αγωνίζεται στην αγγλική Μίλγουολ ΦΚ ως επιθετικός.

Ο Μόρισον ξεκίνησε την καριέρα του από την Νορθάμπτον Τάουν σε ηλικία 16 ετών, έοντας προηγουμένως περάσει από τα τμήματα υποδομής του συλλόγου. Αφού αγωνιζόταν βασικός με τις ρεζέρβες της ομάδας, ο Μόρισον πραγματοποίησε το ντεμπούτο του με την πρώτη ομάδα το 2002, αγωνιζόμενος συνολικά 28 φορές, στην διάρκεια της τριετούς παρουσίας του στη Νορθάμπτον. Αποχώρησε από την Νορθάμπτον με προορισμό την ομάδα της Κόνφερενς Σάουθ Μπίσοπς Στόρτφορντ τον Νοέμβριο του 2004. Ο Μόρισον πέρασε μόλις δύο χρόνια με την Στόρτφορντ, όντας πολύ παραγωγικός, προτού πάρει μεταγραφή για μια άλλη ομάδα από το Χέρτφορντσαϊρ, την Στίβενεϊτζ έναντι ενός μικρού "τετραψηφίου ποσού" τον Αύγουστο του 2006.

Στη διάρκεια της σεζόν 2006-07, ο Μόρισον σκόραρε 34 φορές σε 53 συμμετοχές του, συμπεριλαμβανομένου του νικητήριου τέρματος στη νίκη της ομάδας του με σκορ 3–2 επί της Κιντερμίνστερ Χάριερς, για τον τελικό του FA Trophy, τον Μάιο του 2007 – τον πρώτο τελικό επίσημης διοργάνωσης που έλαβε χώρα στο νεόδμητο Στάδιο Γουέμπλεϊ. Την επόμενη σεζόν, ο Μόρισον πέτυχε 22 τέρματα σε 45 εμφανίσεις, προτού σκοράρει 30 φορές στη διάρκεια της σεζόν 2008–09. Σκόραρε και πάλι στη νίκη της Στίβενεϊτζ με 2–0 επί της Γιόρκ Σίτι για τον τελικό του FA Trophy, τον Μάιο του 2009, στον τελευταίο του αγώνα με την ομάδα. Στη συνέχεια μεταγράφηκε στην Μίλγουολ ΦΚ, έναντι ποσού ύψους £130,000, ενόψει της σεζόν 2009–10, όπου βοήθησε την ομάδα να πάρει την άνοδο για την Τσάμπιονσιπ, πετυχαίνοντας 23 τέρματα σε 52 εμφανίσεις. Τελείωσε την επόμενη σεζόν ως πρώτος σκόρερ της ομάδας, προτού υτπογράψει στην ομάδα της Πρέμιερ Λιγκ, Νόριτς Σίτι, τον Ιούνιο του 2011. Ο Μόρισον σημείωσε συνολικά οκτώ συμμετοχές με την ομάδα Γ' της Αγγλίας, πετυχαίνοντας τρία τέρματα. Τον Αύγουστο του 2010, ο Μόρισον πραγματοποίησε το διεθνές ντεμπούτο του με την Ουαλία.

## Παραπομπές



Κατηγορία:Ουαλοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ουαλίας
Κατηγορία:Ποδοσφαιριστές Νόριτς Σίτι
Κατηγορία:Ποδοσφαιριστές Μίλγουολ ΦΚ
Κατηγορία:Ποδοσφαιριστές Λιντς Γιουνάιτεντ
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Νορθάμπτον Τάουν
Κατηγορία:Ποδοσφαιριστές Στίβενεϊτζ ΦΚ
Κατηγορία:Ποδοσφαιριστές Εθνικής Αγγλίας Γ
Κατηγορία:Ποδοσφαιριστές Νάσιοναλ Λιγκ (αγγλικό ποδόσφαιρο)
Κατηγορία:Ποδοσφαιριστές Φούτμπολ Λιγκ (Αγγλία)
Κατηγορία:Άγγλοι ποδοσφαιριστές
Νιλουφέρ Χατούν

Η **Νιλουφέρ Χατούν** (Οθ. Τούρκικα:نیلوفر خاتون) (Τούρκικα: *Nilüfer Hatun*, πριν το 1283 - 1383) ήταν Βαλιντέ Χατούν της Οθωμανικής Αυτοκρατορίας και η πρώτη σύζυγος του Ορχάν Γαζή. Ήταν η μητέρα του επόμενου σουλτάνου Μουράτ Α'. Ορισμένες παλαιότερες πηγές ισχυρίζονται επίσης, ότι ήταν η μητέρα του πρώτου γιου του Ορχάν, Σουλεϊμάν Πασά, το οποίο αμφισβητείται.

## Νεανικά χρόνια
Η Νιλουφέρ γεννήθηκε πριν από το 1283 στο Μπιλετσίκ. Η Νιλουφέρ, που σημαίνει στην αραβική «άνθος του λωτού» και στην περσική «νούφαρο» ήταν, σύμφωνα με την παράδοση της εποχής ελληνικής καταγωγής, κόρη του βυζαντινού ηγεμόνα της Βηλοκώμης (σημερινό Μπιλετσίκ).

Άλλοι ιστορικοί την θεωρούν κόρη του Πρίγκιπα του Γιαρ Χισάρ ή μιά βυζαντινή πριγκίπισσα, η Ελένη (Nilüfer), η οποία ήταν ελληνικής καταγωγής.
[thumb|left|Ο γιος της Νιλουφέρ Χατούν, [Μουράτ Α΄.]]

Όταν ο Σουλτάνος Οσμάν Α΄, ο ιδρυτής του οθωμανικού κράτους σε καταδρομική επιδρομή του κατέλαβε το Μπιλετσίκ, βλέποντας την κόρη του ηγεμόνα εξεπλάγη από την ομορφιά της. Όταν δε αποκρινόμενη σε σχετική ερώτηση δήλωσε πως λέγεται Ελένη, ο Σουλτάνος της απάντησε: "από σήμερα είσαι η Νιλουφέρ και γίνεσαι σύζυγος του δωδεκαετή γιου μου Ορχάν".

Από τη δήλωση αυτή πιθανολογείται ότι το γεγονός πρέπει να συνέβη το έτος 1300, χωρίς αυτό να είναι βέβαιο και όχι μεταγενέστερο χρονικά. Κατ΄ άλλη παράδοση, η παραπάνω συνομιλία έγινε στην έδρα του τότε οθωμανικού κράτους στη Νίκαια Βιθυνίας (σημερ. Ιζνίκ), και την Ελένη την άρπαξε ο Οσμάν ως λάφυρο, ή το όνομα δόθηκε καθ΄ οδό. 

Άλλη επίσης παράδοση, αντί επιδρομής, κάνει λόγο για ειρηνική συνεννόηση μεταξύ γονέων και μάλιστα με προσφορά δώρων εκ μέρους του Οσμάν. Όπως και να έχουν, οι διάφορες αυτές παραλλαγές διαφέρουν περισσότερο στις λεπτομέρειες του γεγονότος.

## Βαλιντέ Χατούν
Τελικά από το γάμο του Ορχάν με την Νιλιουφέρ, που είχε λάβει τον τίτλο Xατούν (=Κυρία, σύζυγος Σουλτάνου) γεννήθηκε το 1326, ο Μουράτ, ο μετέπειτα Σουλτάνος Μουράτ Α΄ που αργότερα κατέκτησε την Αδριανούπολη. Η Νιλουφέρ Χατούν πέθανε το 1383. Τότε ο γιος της, Σουλτάνος Μουράτ, ανήγειρε προς τιμή της, μετά το θάνατό της, στην πόλη Ιζνίκ φιλανθρωπικό άσυλο που σήμερα στεγάζει το μουσείο της πόλης.

Η Νιλουφέρ Χατούν είχε την ιδιότητα της Βαλιντέ Χατούν, αλλά δεν ήταν κανονική Βαλιντέ, εφόσον ο τίτλος χρησιμοποιήθηκε πρώτη φορά από την Αϊσέ Χαφσά Σουλτάν, σύζυγο του Σελίμ Α΄ και μητέρα του Σουλεϊμάν Α' του Μεγαλοπρεπούς.

## Παραπομπές


## Πηγές
* Peirce, Leslie P., The Imperial Harem: Women and Sovereignty in the Ottoman Empire, Oxford University Press, 1993, ISBN 0-19-508677-5 (paperback)
* Yavuz  Bahadıroğlu, Resimli Osmanlı Tarihi, Nesil Yayınları *(Ottoman History with Illustrations, Nesil Publications)*, 15th Ed., 2009, ISBN 978-975-269-299-2 (Hardcover)
* Μεγάλη Ελληνική Εγκυκλοπαίδεια τομ. Γ΄ (συμπλήρωμα), σελ. 830

Κατηγορία:Βαλιδέ Σουλτάνες
Κατηγορία:Οθωμανοί ελληνικής καταγωγής
Κατηγορία:Σουλτάνες της Οθωμανικής Αυτοκρατορίας